text: Het Liedeken gaet op die wijse: Houdt nv alle aen, ick sal ons singhen vore.
  O Ionge jeucht,
  Wilt nv tot dese tijen,
  Bedrijven vreucht,
  En u met my verblijen,
  Als yemant wilt vrijen,
  Hebt altijt goeden moet,
  En val niet af ter zijen,
  Na tsuer so coemt het soet.
  
  Als ick haer mijn smertelick lijden verhaelden,
  Woordekens van troost my aen haer niet en faelden,
  Om mijn gewont hert ter ghesontheyt te bringen,
  Haer minnelicke oochskens op my daelden,
  Die mijn hert met allen troost deurstraelden,
  Och seyde sy wilt ongheneuchte bedwingen,
  Hebt een gerust hert wilt wt droefheyt springen,
  Meendy dat ick sonder compassie ben gheboren,
  Die woorden begonsten my so te deurdringen,
  Dat ick niet en dacht op mijn lijden te voren,
  Na haer lieflick spreken was al mijn hooren,
  Sy sey weest wel ghemoet laet staen u treuren,
  En wilt den moet niet geven verloren,
  Hebdy my lief ick heb u oock wtvercoren,
  Al wat ghy begheert, tsal u ghebeuren.
  
  Men siet seer fijn,
  Dat altijts na den reghen,
  Coemt Sonneschijn,
  Dus en weest niet versleghen,
  Al werdy eerst verteghen,
  Volchtse altijt met spoet,
  Ghy sultse noch beweghen,
  Na tsuer so coemt het soet.
  
  Woordekens van troost sprack sy abundant,
  En in een teecken van liefden gaf sy my de hant,
  Dwelck my was een salve medecinalick,
  Ick creech weder terstont mijn crachte playsant,
  Alle mijn lijden dat was ghenesen, want
  Deur den troost die sy my gaf liberalick,
  Het waer my onmogelick t'eene-malick,
  Die deucht te volspreken van die kersouwe,
  Niemant ter werelt isser hoe vermaerlijck,
  Die haren lof te vollen beschrijven souwe,
  Sy mach wel gheacht worden als ghetrouwe,
  Van my ende ghepresen t'allen uren,
  
  Met recht ick haer altijt in eeren houwe,
  Want sey sy ghelooft een Ionckvrouwe,
  Al wat ghy begeert 'tsal u ghebeuren.
  
  T'is openbaer,
  Die aen het soet wilt raken,
  Dat hy voorwaer,
  Het suer eerst moet smaken,
  Ten helpt slapen oft waken,
  Hy weet wel diet bevroet,
  Dus doet al na mijn saken,
  Na tsuer so coemt het soet.
  
  Prince, wanneer ghy hebt een alsulcken lief,
  Houdtse in eeren so Leander Hero verhief,
  Want sy weerdich is alle eere,
  Een ghetrouw lief betert elck en sijn miskief,
  Daer menich blijft in eewich grief,
  Ia ten eynde coemt in alle verseere,
  Maer een medoogende hert is te prijsen meere,
  Die haer lief in tijden van noot by gaet,
  So my bewesen heeft dat maechdeken teere,
  Want sy my ghenas, en dat mits haren raet,
  Voorwaer sy is weerdich dat sy int herte staet,
  Als die liefste boven alle creatueren,
  Sy heeft my verlost wt eenen ellendigen staet,
  Want sy sey, daer ick lach half desperaet,
  Al wat ghy begeert, sal u ghebeuren.
  
  Princen ghemeyn,
  Het blijckt voor uwen ooghen,
  Datmen certeyn,
  Eerst pijne moet ghedooghen,
  Om noch na sijn vermoghen
  Te crijghen d'liefste bloedt,
  
  Dus wilt u hier na boghen,
  Na tsuer so coemt het soet.